Seks gange sent tirsdag lød der brag i Frederikshavn Skuddene gik gennem ruden til et kontorlokale i den nederste etage i en boligblok på Kalkværksvej. Derefter flygtede de formodede gerningsmænd i retning op ad vejen og til venstre ad Emilievej i en sølvgrå bil, formentlig en Kia Picanto. - Det er en alvorlig sag, da der er tale om seks skarpe skud, og vi ved reelt ikke, hvad motivet er, siger politikommissær Peter Skovbak fra Nordjyllands Politi. Politiet ved, at der var tale om minimum to gerningsmænd - men der kan være endnu flere medvirkende i det dramatiske optrin. Troede der var indbrug i cykelkælder Skuddene blev affyret gennem ruden klokken cirka kvarter i elleve, og heldigvis blev ingen personer ramt. Flere personer i området, som TV2 Nord har talt med, forklarer, at de hørte skud, men ikke havde fantasi til at forestille sig, at det var skud fra et rigtigt skydevåben og så lige i deres boligblok. - Jeg troede, der var nogle, der forsøgte at komme ind i cykelkælderen, forklarer en af de personer, som TV2 Nord møder på gaden foran boligblokken. Kontoret er ikke i brug En anden fortæller, at hun aldrig har set nogen personer i det kontorlokale, hvortil skuddene gik igennem ruden. TV2 Nord har forsøgt telefonisk at kontakte det firma, der står registreret på adressen, men telefonnummeret er ikke i brug. Ifølge TV2 Nords oplysninger er der tale om et it-firma. Gennem ruden kan man se, at der står et skrivebord og en kontorstol, ligesom der er en reol med mapper. Politikommissær Peter Skovbak, leder af Efterforskningscenter Frederikshavn oplyser, at kontoret igennem et stykke tid ikke har været i brug, men politiet har kontakt til ejerne. Mangler motiv - Vi ved reelt ikke, hvad det handler om. Vi har intet motiv til det her, siger Peter Skovbak fra Nordjyllands Politi og fortsætter: - Derfor vil vi gerne høre fra vidner, der har kendskab til sagen - som har set eller hørt noget i området omkring Kalkværksvej og Emilievej midt i Frederikshavn, så vi kan komme det nærmere. Han understreger, at der ikke er grund til, at folk i al almindelighed i Frederikshavn skal føle sig utrygge på baggrund af skuddramaet tirsdag aften.

Referat:
Nordjyllands Politi står så godt som på bar bund i skudsag fra Frederikshavn, hvor to personer er set stikke af fra stedet i en sølvgrå bil.